Ounion Nacional para la Andependéncia Total de Angola

La UNITA, sigla de Ounion Nacional para la Andependéncia Total de Angola ye un partido angolano, fundado an 1966, por dessidentes de la FNLA i de l GRAE — Goberno de Rejisténcia de Angola ne l Eisílio, de que Jonas Sabimbi, fundador de la UNITA, era menistro de las relaçones steriores. Alguns storiadores dízen que Jonas Sabimbi criou la UNITA apuis de la sue tentatiba fracassada de assumir a co-persidéncia de l GRAE.

Reibindicando-se de l maoísmo, ls purmeiros passos de la UNITA ban subretodo percurar apoiar-se na etnie maioritária la qual Jonas Sabimbi pertenece: ls obiMbundu. La UNITA bai trabar ouperaçones de guerrilha ne l Lheste de l anton território quelonial. Depuis de la andependéncia angolana an 1975, la Guerra Frie sirbe de plataforma pa ua retórica afro-populista de Jonas Sabimbi que apersenta l sou partido cumo la granda alternatiba al MPLA, de oubediéncia marxista-lheninista. L carismático lhíder de la UNITA cunsigue assi apoios an todo l cuntinente africano i ne l mundo. Apoiado an lhogística pul gobierno de l apartheid sul-africano i pula CIA, la UNITA cunsigue pagar l sou sfuorço de guerra grácias las subbençones de l gobierno norte-amaricano, até la assinatura de l purmeiros acordos de paç an 1991. Depuis de tener stado próssimo de la bitória pulas armas, an 1991, Sabimbi zacredita-se quando recusa ls resultados de las eileiçones de Setembre de 1992, relançando la guerra an todo l território nacional. Esta serie la redadeira tentatiba de l "Galho Negro" para tomar l poder: an Febreiro de 2002, Sabimbi ye muorto na porbíncia de Moxico. Passado la sue muorte, la UNITA tornou-se nun partido cebil i abandonou la lhuita armada. Tenendo quedado an minorie, nas eileiçones de 1992, ye reduzido a pouco mais de 10% nas eileiçones de Setembre de 2008.

Catadorie:Partidos políticos de Angola